**Descopăr constelații**

*Lavinia Elena Niculicea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Descopăr constelații

Alerg prin viață herghelii de cuvinte

Ce nechează când dorul le dă bice.

Le înham la o caleașcă de simțăminte,

Să descopăr constelații, deși sunt o novice.

Duc pe umerii clipei stele nepereche,

Vâslind vise într-un ciob de nenoroc...

Trec iceberguri prin a timpului ureche

Și țes continente așteptând al iubirii soroc.

Îmi culc capul în poalele unui răsărit,

Să mă mângâie mama c-un dor genune

Ce întoarce clepsidra unde am copilărit

Când fugăream cu ochii închiși o minune.

Azi cade o secundă asemeni unei frunze.

Îmi spun: E o renunțare la timp, la izbândă!

Și-n moarte pășește c-un zâmbet pe buze,

Pe nicio pseudo-primăvară nu vrea să se vândă...